З

ЗІГЗАГ (ням. Zickzack) – 1. Ломаная лінія; тое, што мае форму ломанай лініі. 2. Рэзкае адхіленне ад асноўнага напрамку ў палітыцы, дзейнасці, быце. Закальцаваць маршрут складана, паколькі дарога робіць рэзкі зігзаг, а з левага боку ўладкавана газавая апора (z viazda.by, 27.04.2022).

ЗОМБІ (англ. zombie) – 1. Містычная істота, у якую быццам можа ператварыцца памерлы чалавек і якая слепа падпарадкоўваецца волі іншых людзей. 2. Чалавек, які падобны на гэту містычную істоту. І сядзяць дзеткі, як зомбі, перад планшэтамі, не паядуць, калі перад вачыма не скача мульцік (z viazda.by, 13.12.2021).

ЗОНД (ням. Sonde) – 1. Медыцынскі інструмент у выглядзе палачкі, трубкі, які ўводзіцца ў глыбіню каналаў і паражнін цела з дыягнастычнай ці лячэбнай мэтай. 2. Акустычная прылада для вымярэння гукавога ціску ў якой-небудзь кропцы гукавога поля. Даследчыкі з ЗША распрацавалі гнуткі зонд для адбору малюсенькіх аб’ёмаў вадкіх проб, узяўшы ў якасці інжынернай ідэі будынак хабатка матылькоў (z viazda.by, 06.03.2022).

ЗУМ (англ. zoom) – 1. Электроннае павелічэнне малюнка. 2. Праграма для арганізацыі відэаканферэнцый. Размова ідзе пра комікс, у якім кожны наступны фрэйм уключае ў сябе папярэдні, такім чынам глядач увесь час адсоўваецца ад першапачатковай сцэны, і толькі ў канцы разумее, што максімальны «зум» (павелічэнне) быў у самым пачатку (z viazda.by, 06.11.2020).