Х

ХАЙ-ДАЙВІНГ (англ. high diving) – скачок ў ваду з адносна вялікай вышыні. Беларуская спартсменка Яна Несцерава заваявала бронзавы медаль Кубка свету па хай-дайвінгу – скачках у ваду з экстрэмальных вышынь (zviazda.by, 27.12.2021).

ХАЙП (англ. hype) – шум у медыя і сацсетках вакол якой-небудзь тэмы, прадмета або персоны. У калектыве прайшла свайго роду рэвізія кадраў: хтосьці вытрымаў прэсінг і хайп, а хтосьці – не (zviazda.by, 27.12.2021).

ХІП-ХОП (англ. hip-hop) – культурны рух, які атрымаў шырокую папулярнасць у 1980-х і 90-х гадах; таксама бэк-музыка для рэпу, музычнага стылю, які ўключае рытмічную і / або рыфмаваную гаворку, якая стала самай працяглай і ўплывовай формай мастацтва руху. Будуць прадстаўлены танцавальныя, спартыўныя напрамкі чырлідынгу і хіп-хоп (zviazda.by, 23.03.2022).

ХІТ (англ. hit) – медыяпрадукт (песня, музычная кампазіцыя, кніга, фільм і іншае), які мае найбольшую папулярнасць на працягу нейкага прамежку часу. Спектакль пра Вухуціка – хіт сезона (zviazda.by, 20.08.2022).

ХОСПІС (англ. hospice) – лячэбная ўстанова, клініка для безнадзейных (анкалагічных) хворых, дзе створаны ўмовы, якія палягчаюць іх пакуты. Для аказання медыцынскай дапамогі ў раёне функцыянуе сем паліклінік (чатыры дарослыя, тры дзіцячыя), адна стаматалагічная паліклініка, падстанцыя хуткай медыцынскай дапамогі, тры бальніцы, два дыспансеры і хоспіс (zviazda.by, 18.02.2022).

ХОСТЭЛ (англ. hostel) – сістэма размяшчэння, якая прадстаўляе сваім пастаяльцам на кароткі або працяглы тэрмін жыллё, якое ўяўляе сабой, як правіла, спальнае месца без дадатковых выгод ў пакоі. У Магілёве запрацаваў хостэл, які спецыялізуецца на прыёме школьных груп (zviazda.by, 18.02.2022).

ХЭДЛАЙНЕР (англ. headliner) – галоўны герой музычнага, тэатральнага або камедыйнага прадстаўлення. Перад гасцямі выступяць такія папулярныя калектывы, як музычны тэатр «Рада», заслужаны аматарскі калектыў Беларусі фальклорны ансамбль «Гасцінец» з Мінскай вобласці, а таксама хэдлайнер фестываля – арт-група «Багач» (zviazda.by, 26.08.2022).

ХЭДХАНТАР (англ. headhunter) – чалавек, які наймае персанал і кіраўнікоў на працу вышэйшага ўзроўню. Хэдхантар, касманаўт, эколаг, стрымер (zviazda.by, 17.08.2022).

ХЭЙТАР (англ. hater) – чалавек, які актыўна і агрэсіўна крытыкуе і прыніжае што-небудзь ці каго-небудзь. Апошні аргумент хэйтараў будзе збольшага справядлівым, калі працаўнікі гаспадарак ігнаруюць санітарныя нормы і інструкцыі па працы з хімікатамі (zviazda.by, 12.12.2021).

ХЭШТЭГ (англ. hashtag) – слова або фраза, якія пачынаюцца са знака # і коратка паказваюць змест паведамлення. Нацыянальная праблема нават атрымала свой хэштэг (zviazda.by, 24.08.2022).