Л

ЛАВІНА (ням. Lawine) – 1. Вялікая маса падаючага з гор снегу, лёду; снежны абвал. 2. Імклівая, нястрымная маса каго-небудзь або чаго-небудзь. Паводле папярэдняй інфармацыі, група альпіністаў, якая патрапіла пад лавіну, падымалася з боку Грузіі (z viazda.by, 31.08.2021).

ЛАВІРАВАЦЬ (ням. lavieren) – 1. Плысці на парусным судне супраць ветру па ломанай лініі; рухацца зігзагамі, каб абмінуць перашкоды. 2. Спрытна прыстасоўвацца да абставін, ад прамых дзеянняў. Мы часам спрабавалі балансаваць, лавіраваць, ісці на кампраміс (z viazda.by, 17.01.2022).

ЛАГАТЫП (англ. logotype, ням. Logotype < ад грэч. logos ‘слова’ + typos ‘адбітак’) – фірмовы таварны знак, арыгінальнае напісанне, а таксама поўнае або скарочанае найменне фірмы, групы тавараў гэтай фірмы. На кірмашы адбудзецца конкурс сярод кавалёў па вырабе лагатыпа (z viazda.by, 15.07.2022).

ЛАГЕР (ням. Lager) – 1. Часовае пасяленне, стаянка каго-небудзь. 2. Месца ўтрымання ваеннапалонных ці зняволеных. 3. Групоўка людзей, аб’яднаных адзінствам поглядаў. Удзельнікі павінны будуць арганізаваць свой намётавы лагер, прысвечаны ваенна-патрыятычнай тэматыцы, прыгатаваць стравы, прыняць удзел у спартыўных спаборніцтвах па самых розных відах спорту (z viazda.by, 23.07.2022).

ЛАЙК (англ. like) – функцыя ў камунікацыйным праграмным забеспячэнні, прызначаная для сацыяльных сетак, блогаў, інтэрнэт-форумаў, навінавых сайтаў, якая выкарыстоўваецца для выражэння стаўлення карыстальнікаў да таго ці іншага матэрыялу. Гэта тыя ж самыя старонкі сацсеткі Інстаграм, дзе я ажывіла сусветна вядомага персанажа – той самы лайк (z viazda.by, 23.07.2022).

ЛАЙФХАК (ад англ. life hacking) – хітрасць або карысны савет, які дапамагае эфектыўна вырашыць тую ці іншую праблему. Лайфхак вопытных мам –мець «недатыкальны запас» канцыляркі з мінулага года: гэта дазваляе зрабіць закупкі ў першыя два тыдні верасня, калі ажыятаж схлыне, чэргаў не будзе, а зніжкі яшчэ застануцца (z viazda.by, 21.08.2022).

ЛАК (ням. Lack < ад санскр. l â ks â) – раствор смол y спірце, якім пакрываюць паверхню прадметаў, каб надаць ім бляск, засцерагчы ад псавання. Сухія кашпо можна пакінуць у такім выглядзе альбо пафарбаваць і пакрыць усё акрылавым лакам (z viazda.by, 02.02.2022).

ЛАНДШАФТ (ням. Landschaft) – 1. Агульны выгляд, a таксама сукупнасць тыповых прыкмет якой-небудзь мясцовасці. 2. Тое, што і пейзаж. Яе будаўніцтва ў значнай ступені змяніла ландшафт мясцовасці, частка тэрыторыі – каля дзвюх тысяч гектараў – апынулася ў зоне падтоплівання (z viazda.by, 19.07.2022).

ЛАМІНАТАР (ням. Laminator < ад лац. l ā mina ‘пласціна’) – механізм для надання глянцу шчыльнай паперы або кардоне. Для працы на прадпрыемстве набудуць інтэрактыўную дошку, ламінатар, тэрмапрэс, каляровы прынтэр, станок для лазернай рэзкі, ноўтбукі і іншую тэхніку, мэблю (z viazda.by, 03.12.2021).

ЛЕГІЯНЕР (ням. Legion ä r) – спартсмен, які выступае па кантракце за замежны спартыўны клуб. На зыходзе паўгадзіны гульнявога часу ўзбекскі легіянер студэнтаў Бабір Абдухолікаў аднавіў парытэт, у пачатку другой паловы сустрэчы Аляксандр Свірэпа вывеў гаспадароў наперад, а незадоўга да фінальнага свістка трэці мяч у вароты тарпедаўцаў забіў Бабір Абдухолікаў (z viazda.by, 03.04.2022).

ЛЕЙТМАТЫЎ (ням. Leitmotiv) – 1. Музычная тэма, кароткі музычны зварот, які звязваецца з галоўнай ідэяй і шматразова паўтараецца ў творы адпаведна развіццю сюжэта. 2. Асноўная думка, якая неаднаразова паўтараецца і падкрэсліваецца. Галоўны лейтматыў вершаванага зборніка з сімпатычнай вокладкай, з якой паўстае ўражлівы погляд вадзянога блакіту, лясной зеляніны, – любоў да роднай старонкі (z viazda.by, 26.07.2022).

ЛЕЙТЭНАНТ (ням. Leutnant < ад фр. lieutenant) – воінскае званне малодшага афіцэрскага саставу ў арміі і флоце. Старшы лейтэнант узвода знішчальнага процітанкавага артылерыйскага палка Сурначоў загінуў у ноч з 19 на 20 красавіка 1945 года ў рукапашным баі (z viazda.by, 17.07.2022).

ЛІБЕРАЛІЗАЦЫЯ (ням. Liberalisierung < ад лац. liberalis ‘свабодны’) – працэс пашырэння праў і свабод грамадзян якой-небудзь краіны ў палітычнай, эканамічнай, культурнай і іншых сферах грамадскага жыцця. Пэўная лібералізацыя закране шэраг сектараў паслуг, у прыватнасці тэлекамунікацыйных, фінансавых, прафесійных (z viazda.by, 30.01.2022).

ЛІЗІНГ (англ. leasing) – доўгатэрміновая арэнда машын, абсталявання, транспартных сродкаў, вытворчых збудаванняў з магчымасцю іх наступнага выкупу па астаткавым кошце. Дзякуючы Указу Прэзідэнта № 146 тэхніка набывалася ў лізінг на 5 гадоў і 7 месяцаў (z viazda.by, 21.07.2022).

ЛІНЗА (ням. Linse) – 1. Выпуклае або ўвагнутае аптычнае шкло. 2. Форма залягання горных парод, якая нагадвае дваякавыпуклую лінзу. Туды могуць пранікаць мікраарганізмы, а лінзы спрыяюць іх размнажэнню і далейшаму пранікненню, што выклікае запаленне рагавіцы – кератыт (z viazda.by, 16.03.2022).

ЛІПАСАКЦЫЯ (англ. liposuction) – касметычная аперацыя па выдаленні тлушчавых адкладаў хірургічным шляхам. Ліпасакцыя змяншае нагрузку на пазваночнік, суставы ног, бо вага становіцца меншай (z viazda.by, 10.12.2021).

ЛІПАФІЛІНГ (англ. lipofilling) – складаная методыка карэкцыі ўзроставых змяненняў асобы і контураў цела, сутнасць якой заключаецца ў трансплантацыі ўласнай тлушчавай тканіны пацыента з адной зоны ў іншую. Схуднець і вярнуць аб'ёмы твару з дапамогай ліпафілінгу (z viazda.by, 01.08.2022).

ЛОГІН (англ. login) – унікальнае імя ўліковага запісу карыстальніка ў камп’ютарнай сістэме. А ўладальнік, каб атрымаць атрыбутны сертыфікат, павінен быў папярэдне скачаць яго з аблокавага сховішча ў сеціве, выкарыстоўваючы ўнікальны логін і пароль (а іх яшчэ трэба ўспомніць ці адшукаць сярод паведамленняў у электроннай пошце), а пасля ўстанавіць атрыбутны сертыфікат на лакальным працоўным месцы ці серверы (z viazda.by, 31.08.2022).

ЛОЗУНГ (ням. Losung) – 1. Заклік, які ў кароткай форме выражае кіруючую ідэю, задачу, патрабаванне. 2. Плакат з такім заклікам. Аднойчы пратэстоўцы збудавалі з 400 трактароў лозунг «No farmers, no food» (z viazda.by, 31.07.2022).

ЛО KAH (ням. Locke) – кучаравая або завітая пасма валасоў. Складаныя «пабудовы», высокія залітыя лакам начосы або ювелірнай працы локаны – выключна неактуальныя і наогул амаль што маветон (z viazda.by, 26.06.2022).

ЛОНГ-ЛІСТ (англ. long list) – спіс работ (літаратурных, кінематаграфічных і іншых), якія дапушчаны для ўдзелу ў конкурсе. Фільм «Падрыў» рэжысёра-пастаноўшчыка Івана Паўлава адабраны ў лонг-ліст XVII Міжнароднага фестывалю драмы ў Сеуле (17 th Seoul International Drama Awards) (z viazda.by, 22.08.2022).

ЛЭЙБЛ (англ. label) – 1. Э тыкетка, налепка на вырабе з фірмовым знакам вытворцы. 2. Кампанія, якая аказвае музычным выканаўцам паслугі, звязаныя з запісам і выпускам іх творчасці. Мы хацелі б і залаты лэйбл атрымаць, але пакуль гэта вельмі дорага (z viazda.by, 04.06.2021).