Н

НЕЙТРАЛІТЭТ (ням. Neutralitä t < ад лац. neutralis ‘які не належыць ні таму, ні другому’) – 1. Неўмяшанне ў вайну паміж іншымі дзяржавамі, a ў мірны час адмаўленне ад удзелу ў ваенных блоках. 2. Неўмяшанне ў якую-небудзь барацьбу, сварку. Нейтралітэт трымала толькі Лена, яна таксама працавала не так даўно (z viazda.by, 21.05.2022).

НІВЕЛІРАВАЦЬ (ням. nivellieren < ад фр. niveler ‘выроўніваць’) – 1. Вызначаць вышыню пунктаў зямной паверхні над узроўнем мора або адносна пэўнай вышыні. 2. Згладжваць розніцу паміж чым-небудзь. Дзеянні ўрада накіраваны на вырашэнне дзвюх стратэгічных задач, пастаўленых кіраўніком дзяржавы: нівеліраваць уплыў санкцый на насельніцтва і забяспечыць стабільную работу прадпрыемстваў (z viazda.by, 01.02.2022).

НІКНЭЙМ (англ. nickname) – псеўданім, які выкарыстоўваецца карыстальнікам у інтэрнэце, звычайна ў месцах зносін як больш кароткая ці навамодная альтэрнатыва рэальнаму імя. Пасля затрымання кур’еры, як правіла, аказваюць садзейнічанне праваахоўным органам, аднак іх дасведчанасць не распаўсюджваецца далей за імя (нікнэйм) вярбоўшчыка і куратара ў месенджары (z viazda.by, 16.09.2022).

НОН-СТОП (англ. non-stop) – нешта, што праходзіць бесперапынна, безупынна. Тут у рэжыме нон-стоп будуць выступаць у задавальненне і за прызавое месца калектывы з Мінска, Гродна, Віцебска, Бабруйска, Алматы, Санкт-Пецярбурга, Смаленска, Чэлябінска, Пратвіно, Магнітагорска, Ульянаўска, Бішкека і іншых гарадоў (z viazda.by, 10.08.2022).

НОН-ФІКШН (англ. non-fiction) – асаблівы літаратурны жанр, для якога характэрна пабудова сюжэту выключна на фактах або рэальных падзеях. Так я нечакана для самога сябе прыйшоў да жанру нон-фікшн, для якога характэрна пабудова сюжэта выключна на фактах альбо рэальных падзеях (z viazda.by, 27.05.2022).

НОУ-ХАУ (англ. know how) – вынік творчай дзейнасці, які выяўляецца ў пэўным наборы інфармацыйных падыходаў, якія ўключаюць формулы, метады, схемы і наборы інструментаў і якія неабходныя для паспяховага вядзення справы ў якой-небудзь вобласці або прафесіі. І хачу адзначыць, што ўсё гэта не беларускае ноу-хау, а сусветная практыка, падмацаваная навуковымі разлікамі (z viazda.by, 28.09.2022).

НЭТФЛІКС (англ. Netflix) – гэта стрымінгавы сэрвіс па падпісцы, які дазваляе глядзець фільмы і серыялы без рэкламы на падлучанай да інтэрнэту прыладзе. Правы на паказ карціны ўжо набыў амерыканскі анлайн-кінатэатр «Нэтфлікс» (zviazda.by, 01.03.2020).